મારે ચાર્ટર્ડ એકાઉન્ટન્ટ તો એટલે થવું’તું કે કુટુમ્બની ગરીબીનો નાશ થાય. ગવર્નમૅન્ટ વર્કશોપમાં ટાઇમકીપરની નોકરી પણ કરી છે –ત્રણ રૂપિયાના ડેઇલી-વેજીસથી. ભાઇઓ-બહેનોને પરણાવવામાં પિતાજીને મદદ કરી શકું. જોકે, જેમાં મારી પૂરી સમ્મતિ હોય એવું લગ્ન તો મારા એકલાનું જ થયું છે. મારી માન્યતા બંધાઇ છે કે કોઇપણ લગ્ન સ્વની મરજીથી થવાં જોઇએ. સમ્મતિ કે બહુસમ્મતિ પાછળથી મેળવી શકાય છે, અથવા તો મળી આવતી હોય છે. બાળલગ્ન કે કાચી વયનાં લગ્ન હોય છે તેમ બાળપ્રેમ કે કાચી વયનો પ્રેમ પણ હોય છે. મને એ જાતના પ્રેમનો, જોકે નિષ્ફળ, અનુભવ જરૂર મળેલો. અલબત્ત, પ્રેમ માટે, ઉમ્મર ગમે તે હોય, ખાસ પ્રકારનું બાળકપણું જરૂરી છે. કેમકે હોશિયારીથી દુનિયાનાં બધાં કામ કરી શકાય છે, પ્રેમ નથી કરી શકાતો. મને એ જાતના પ્રેમમાં પડવાનો અવસર પણ સાંપડેલો, જેમાં, હું સફળ થયો. પ્રેમની વાત નીકળી જ ગઇ તો એને અંગેની મારી એક માન્યતા પણ જણાવી દઉં : હું પ્રેમને પરમ સત્ય ગણું છું કેમકે હું પ્રેમ કરું કે તરત સામાને ખબર પડે છે, સામો કરે કે તરત મને ખબર પડે છે. હું ન કરું કે એ ન કરે તો પણ તરત બધી ખબરો પડે છે. પ્રેમને પુરવાર નથી કરવો પડતો. મનુષ્યજીવનનું એકેય સત્ય આટલું સદ્ય, નિરાવરણ, પ્રમાણથી પર, સહજ અને સરળ નથી.